Polestar 7 skal bygges af Volvo

Polestars kommende model, Polestar 7, bliver ikke bare mærkets første bil produceret i Europa — den bliver også udviklet og bygget i tæt samarbejde med Volvo. Det bekræfter Polestar i dag i en pressemeddelelse.

Den nye model er planlagt til at ramme markedet i 2028 og beskrives som en kompakt premium-SUV, der skal styrke Polestars position i hjemmemarkedet. Produktionen kommer til at foregå på Volvos nye fabrik i slovakiske Kosice, der i øjeblikket er under opførelse.

Cell-to-body og egenudviklede motorer

Polestar 7 bliver baseret på Volvos teknologiske fundament, hvilket i praksis betyder, at bilen sandsynligvis vil benytte den kommende SPA3-platform. Det er en videreudvikling af den platform, som allerede ligger til grund for modeller som Volvo EX90 og den kommende ES90.

SPA3-platformen introducerer blandt andet avancerede centralcomputere, som styrer store dele af bilens funktioner. Systemet understøtter også trådløse opdateringer, så bilens software kan holdes frisk uden værkstedsbesøg.

Polestar fremhæver især, at modellen får “cell-to-body”-teknologi, hvor battericellerne monteres direkte i bilens karrosseri. Det giver højere energitæthed og forbedrer bilens effektivitet.

Derudover udstyres Polestar 7 med den nyeste generation af Volvos egenudviklede elmotorer, som dog tilpasses for at matche Polestars mere sportslige profil.

LÆS OGSÅ: Test af Polestar 4.

– Vores samarbejde med Polestar viser, hvordan vi i fællesskab udnytter synergier og effektivt kan levere fremragende biler til forskellige kundesegmenter, lyder det fra Håkan Samuelsson, administrerende direktør for Volvo Cars.

Europæisk produktion giver fordele

Fabrikken i Kosice, hvor Polestar 7 skal bygges, er strategisk placeret med gode logistiske forbindelser til resten af Europa. Byggeriet af fabrikken startede i 2023, og den ventes at spille en central rolle i både Volvos og Polestars europæiske produktion i fremtiden.

Med Polestar 7 tager den kinesiske elbilproducent endnu et skridt mod at udvide porteføljen og styrke tilstedeværelsen i det lukrative premium-segment for kompakte SUV’er — denne gang med europæisk produktion og svensk teknologi i ryggen.

Polestar 7 skal bygges af Volvo